So tussendeur die Haaie wat verkondig hulle wil kom wraak neem in Pretoria en die druk wat oplaai in die Bulkraal, wonder jy watter weergawe van dié twee spanne Saterdag by Loftus Versfeld gaan opdaag.
Dit beloof ’n interessante stryd in die Superreeks. Die Haaie het ’n gesonde skoot selfvertroue nadat hulle die Highlanders verlede Saterdag slae gegee het, en die Bulle speel tuis.
Pote Human, wat die tuisspan se voorspelers afrig, het vandeesweek gesê die Nuweland-loesing het nogmaals gewys jy wen rugbywedstryde voorlangs.
Dit is ’n maklike een om te voorspel: Die Haaie sal die Bulle in die skrums teiken en hoop die Du Preez-broers, Dan en Jean-Luc, doen die res op die voordeellyn.
Die meeste druk is op die Bulle nadat hulle reeds tuis teen die Leeus en die Highlanders verloor het.
Met die Jaguares heel onverwags tans die keur in dié konferensie, is ’n besoek aan die Argentynse hoofstad nou byna soos om die Poemas in ’n toets aan te durf.
In die lynstane het die Bulle nie hul gelyke nie, maar die besoekers het groter spierkrag in al die ander afdelings.